Bratislava 25. augusta (TASR) – Najvyššia slovenská futsalová súťaž bude mať v novom ročníku 10-členné zastúpenie po tom, ako kluby Čekan Mekenroff 1897 Bratislava a ŠK Makroteam Žilina akceptovali ponuku Výkonného výboru Slovenského futsalu (SF) na vstup do súťaže z dôvodu neprihlásenia sa dvoch košických tímov.
"Všetkých osem prihlásených mužstiev malo záujem hrať v 10-člennom zložení, niektorí dokonca 8-člennú ligu doslova odmietali. VV SF tak v zmysle článku B.1. písm. c) Rozpisu súťaže oslovil mužstvá Čekan Mekenroff 1897 Bratislava, ŠK Makroteam Žilina a Gurmáni Bratislava. Čekan bez váhania prijal ponuku, Gurmáni naopak odmietli. Žilina si zobrala čas na rozhodnutie, po ktorom vyslovila pozitívne stanovisko," informovala stránka futsalslovakia.sk.
Úvodné kolo 1. Slovenskej futsalovej ligy je na programe v piatok 27. septembra, v rámci neho sa šláger Across Pinerola Bratislava – Slov-matic FOFO Bratislava predohrá 13. septembra. Titul obhajuje Slov-matic.
Žreb 1. kola (hrá sa 27. septembra):
Across Pinerola Bratislava – Slov-matic FOFO Bratislava /predohrajú 13. septembra/
MFK Tupperware Nové Zámky – Futsal Team Levice
ŠK Makroteam Žilina – Čekan Mekenroff 1897 Bratislava
FK Slovanet Prešov – sTC Púchov
MFsK Nitra – FTVŠ UK Bratislava